PRIN ออกหุ้นกู้ 700 ลบ. ขายรายใหญ่ 13-18 ก.ค.นี้
PRIN ออกหุ้นกู้ 700 ลบ. อายุ 3 ปี ชูดอกเบี้ย 6% ต่อปี ขายรายใหญ่ 13-18 ก.ค.นี้ หวังใช้รีไฟแนนซ์-ขยายธุรกิจ
11 ก.ค. 2560

นายชัยรัตน์ โกวิทจินดาชัย ผู้อำนวยการอาวุโส สำนักกรรมการผู้จัดการ บริษัท ปริญสิริ จำกัด (มหาชน) หรือ PRIN เปิดเผยว่า บริษัทเตรียมเปิดขายหุ้นกู้มูลค่าไม่เกิน 700 ล้านบาท อายุ 3 ปี ครบกำหนดไถ่ถอนปี พ.ศ.2563 อัตราดอกเบี้ยคงที่ 6.00% ต่อปี จ่ายดอกเบี้ยทุก 3 เดือนตลอดอายุหุ้นกู้ เสนอขายให้ผู้ลงทุนสถาบันและ/หรือ ผู้ลงทุนรายใหญ่ ระหว่างวันที่ 13-18 ก.ค.60 โดยมี บล.เอเซีย พลัส เป็นผู้จัดการการจัดจำหน่าย
สำหรับวัตถุประสงค์การออกหุ้นกู้ในครั้งนี้ บริษัทเตรียมนำเงินที่ได้ไปใช้เพื่อใช้ในการชำระคืนหุ้นกู้ที่ครบกำหนด และรองรับแผนขยายธุรกิจ โดยในปี 60 มีแผนเปิดใหม่ 4 โครงการ มูลค่ากว่า 1,800 ล้านบาท ประกอบด้วย ทาวน์เฮ้าส์ 2 โครงการ ได้แก่ ซิตี้เซนส์ รังสิต, ซิตี้เซนส์ ลำลูกกา และ คอนโดมิเนียม 2 โครงการ ได้แก่ เซล ตลาดพลู และ เซล รัตนาธิเบศร์
นอกจากนี้บริษัทตั้งเป้าหมายรายได้ในปีนี้ที่ 3,200 ล้านบาท เพิ่มขึ้น 162.77 ล้านบาท หรือ 5.35% เทียบกับปีที่ผ่านมา โดยล่าสุดมียอดขายรอโอน (Backlog) อยู่ที่ 227.10 ล้านบาท โดยทั้งหมดเป็นบ้านสร้างเสร็จก่อนขายทำให้สามารถรับรู้รายได้ภายในไตรมาส 3/60 และยังมีแผนออกและเสนอขายหุ้นกู้ระยะยาวภายในวงเงินไม่เกิน 1,500 ล้านบาท เพื่อรองรับแผนการดำเนินธุรกิจในปีนี้
ทั้งนี้ บริษัท ทริสเรทติ้ง จำกัด จัดอันดับความน่าเชื่อถือของบริษัทอยู่ที่ “BB+” แนวโน้มอันดับเครดิต”คงที่” เมื่อวันที่ 22 มี.ค.60